Avainsanat

Tiivistelmä



Avainsanat

1. Liikenne – Maantieliikenne – Sosiaalipolitiikkaa ja maantieliikenteen turvallisuutta koskevat säännökset – Työaikajärjestelyistä annettu direktiivi 2002/15 – Oikeudellinen perusta

(EY 71 artiklan 1 kohdan c ja d alakohta; Euroopan parlamentin ja neuvoston direktiivi 2002/15)

2. Yhteisön oikeus – Periaatteet – Perusoikeudet – Ammatinharjoittamisen vapaus – Rajoitukset – Edellytykset – Työaikajärjestelyistä annettu direktiivi 2002/15 – Itsenäisiä kuljettajia koskevat toimenpiteet – Yleisen edun mukaiset toimenpiteet, joiden tavoitteena on maantieliikenteen turvallisuus – Mainittua periaatetta ei ole loukattu

(Euroopan parlamentin ja neuvoston direktiivi 2002/15)

3. Liikenne – Maantieliikenne – Sosiaalipolitiikkaa ja maantieliikenteen turvallisuutta koskevat säännökset – Työaikajärjestelyistä annettu direktiivi 2002/15 – Palkattuja kuljettajia ja itsenäisiä kuljettajia koskevat eri toimenpiteet – Yhdenvertaisen kohtelun periaatetta ei ole loukattu

(Euroopan parlamentin ja neuvoston direktiivi 2002/15)

4. Liikenne – Maantieliikenne – Sosiaalipolitiikkaa ja maantieliikenteen turvallisuutta koskevat säännökset – Työaikajärjestelyistä annettu direktiivi 2002/15 – Itsenäisiä kuljettajia koskevat toimenpiteet, jotka eivät vaaranna pienten ja keskisuurten yritysten perustamista ja kehittämistä – EY 137 artiklan 2 kohtaa ei ole rikottu

(EY 137 artiklan 2 kohdan ensimmäisen alakohdan toinen virke; Euroopan parlamentin ja neuvoston direktiivi 2002/15)

Tiivistelmä

1. Maantieliikenteen liikkuvissa tehtävissä toimivien henkilöiden työajan järjestämisestä annetulla direktiivillä 2002/15 tarkoitetulla itsenäisten kuljettajien työajan sääntelyllä on maantieliikenteen turvallisuutta koskeva tavoite, sellaisena kuin siitä on määrätty EY 71 artiklan 1 kohdan c alakohdassa. Kyseisessä säädöksessä luetellaan tietty määrä toimenpiteitä, joilla on tarkoitus pitää kohtuullisissa rajoissa itsenäisten kuljettajien viikoittainen työmäärä siltä osin, kuin kyseessä ovat tehtävät, jotka voivat vaikuttaa heidän ajokykyynsä väsyttävän vaikutuksensa vuoksi, ja asettaa vähimmäisajat levolle. Niiden tarkoituksena on siis kiistämättä maantieliikenteen turvallisuuden parantaminen; liikenneturvallisuutta voivat heikentää paitsi liian pitkät ajoajat, myös välittömästi tiekuljetuksiin liittyvien muiden kuin ajotehtävien liiallinen kasautuminen.

Tällaiset toimenpiteet voivat ainoastaan edesauttaa sellaisten erojen poistamista, jotka ovat omiaan vääristämään olennaisesti kuljetusalan kilpailuolosuhteita, ja ne voivat näin ollen osoittautua EY 71 artiklan 1 kohdan d alakohdassa tarkoitetulla tavalla ”aiheellisiksi”.

(33, 34 ja 40 kohta)

2. Ammatinharjoittamisen vapaus on yksi yhteisön oikeuden perusperiaatteista. Sama pätee yrittäjänvapauteen, joka on päällekkäinen ammatinharjoittamisen vapauden kanssa. Nämä periaatteet eivät kuitenkaan takaa ehdottomia oikeuksia, vaan niitä on arvioitava sen tehtävän perusteella, joka niillä on yhteiskunnassa. Tämän vuoksi niitä voidaan rajoittaa sillä edellytyksellä, että nämä rajoitukset ovat yleisen edun mukaisia ja että ne eivät merkitse suhteetonta ja sietämätöntä puuttumista, jolla vahingoitettaisiin tällä tavoin taattujen oikeuksien keskeistä sisältöä.

Kun otetaan huomioon yhteisöjen lainsäätäjän laaja toimivalta yhteisen liikennepolitiikan kannalta hyödyllisten toimenpiteiden toteuttamiseksi, se on voinut katsoa, että maantieliikenteen liikkuvissa tehtävissä toimivien henkilöiden työajan järjestämisestä annettuun direktiiviin 2002/15 sisältyvien toimenpiteiden kaltaiset toimenpiteet, joilla pyritään rajoittamaan aikaa, jota itsenäiset kuljettajat käyttävät tiekuljetuksiin välittömästi liittyviin tehtäviin, ilman, että rajoitettaisiin heidän vapauttaan järjestää haluamallaan tavalla itsenäisen kuljettajan asemaan kiinteästi liittyvät yleiset työt, ovat liikenneturvallisuuden kannalta asianmukaisia ja kohtuullisia toimenpiteitä.

(51, 52, 56 ja 58 kohta)

3. Maantieliikenteen liikkuvissa tehtävissä toimivien henkilöiden työajan järjestämisestä annettu direktiivi 2002/15 ei loukkaa syrjintäkiellon periaatetta, kun siinä säädetään eri toimenpiteistä itsenäisille kuljettajille ja palkatuille kuljettajille, jotka ovat eri tilanteessa. Itsenäisten kuljettajien on suoritettava välittömästi maantiekuljetuksiin liittyvien tehtävien lisäksi yleisiä hallinnollisia tehtäviä, joita palkattujen kuljettajien ei tarvitse tehdä, mikä direktiivissä on otettu huomioon itsenäisiä kuljettajia koskevien toimenpiteiden osalta.

(65 ja 66 kohta)

4. EY 137 artiklan 2 kohdan ensimmäisen alakohdan toinen virke merkitsee sitä, että saman artiklan 1 kohdan ensimmäisen luetelmakohdan soveltamisalaan kuuluvia toimenpiteitä toteutettaessa otetaan huomioon pienten ja keskisuurten yritysten erityiset taloudelliset intressit, mutta tämä ei estä sitä, että nämä yritykset olisivat velvoittavien toimenpiteiden kohteena.

Näin ollen maantieliikenteen liikkuvissa tehtävissä toimivien henkilöiden työajan järjestämisestä annetussa direktiivissä 2002/15 tarkoitettua itsenäisten kuljettajien työajan sääntelyä ei voida pitää tämän artiklan vastaisena. Tässä säädöksessä on otettu tasapainoisesti huomioon maantieliikenteen turvallisuuden tavoite ja itsenäisen kuljettajan aseman erityispiirteet, jotka liittyvät kyseisen kuljettajan yrityksen yleisiin hallinnollisiin töihin, ilman, että sillä asetettaisiin sellaisia velvoitteita, joilla voitaisiin haitata pienten ja keskisuurten yritysten perustamista ja kehittämistä.

(72 ja 73 kohta)